મહેશને મળતી ખિસ્સાખર્ચી પિતાએ બંધ કરી તો મા પાસેથી એ મેળવવા લાગ્યો. જ્યારે માની તિજોરી ખાલી થઈ ત્યારે સગાવહાલાઓને પકડ્યા. જ્યારે એ દરવાજાઓ બંધ થયાં ત્યારે પિતાનું નામ વટાવી, વેપારીઓ પાસેથી પૈસા લીધા. એકના એક પુત્રની આવી હરકતોથી વાજ આવી, છેવટે પિતાએ યુવાન પુત્રને ધંધે ચડાવી અને ઘરગૃહસ્થીની બેડીમાં જકડવાનો રસ્તો લીધો. એક ગરીબ ઘરની ખાનદાન છોકરી પસંદ કરી એની સાથે એની સગાઈ કરી દીધી. પરંતુ આ ઉપાય પણ પારંગત ન નિવડ્યો. પિતાએ વળગાડેલા ધંધામાં જોકે કમાણીની અસંખ્ય તકો હતી – જો પરિશ્રમ અને લગની લગાડાય તો, પણ મહેશકુમાર ધંધામાં ધ્યાન આપવાને બદલે ભાવિ પત્ની સાથે મોજ-મજામાં અટવાય. દરરોજ સિનેમા-નાટક-હોટલ જેવા મનોરંજનના માર્ગે એ ચાલવા લાગ્યા ને પાણીની જેમ પૈસા વેરવા લાગ્યા. ધંધામાં નાખેલા પૈસા જ્યારે ખલાસ થયાં ત્યારે એણે ઉધારી કરી, ઉધાર માગનારાઓને અપાયેલા વાયદાઓ જ્યારે નિષ્ફળ ગયા ત્યારે, સૌ મગનલાલ પાસે પહોંચ્યાં. પિતાએ જ્યારે જોયું કે આ છોકરો હવે જરાયે સુધરે એમ નથી એટલે એને એક મોટી રકમ આપી, ઘરમાંથી તગેડી મૂક્યો.